Bistagn

Bistagn (Bistagno an italian) a l'é un comun dël Piemont ëd 1.813 abitant Sorgiss: ISTAT - Bilansi demogràfich al 01/01/2018 ., ant la provinsa ëd Lissandria.

Ël pais a resta ant l'Àut Monfrà e sò teritòri as treuva ant la val ëd la Bormia, a val ëd la confluensa antra la Bormia dë Spign e la Bormia dë Mreso.

Stòria
Bistagn a l'é stàit fondà dël 1253 dal vësco d'Àich Enrico da l'union ëd tre borgià pì cite ch'a trovavo an sle colin-e dj'anviron për formé na vila neuva ch'a fortifichèissa 'l podèj dij vësco ant ën leugh stratégich për ij comersi da le mnasse dij marchèis ëd Póit e Ponson. Bistagn a l'era dagià 'l nòm d'un-a dle borgià, atestà a parte dal sécol ch'a fa X tanme Bestagnum o Bistannum, peulessi për armarché le tère mojisse d'antorn a la Bormia. Ël borgh neuv a l'avìa na pianta triangolar, gròsse muraje con ses tor, un castel e doi porte an corispondensa dl'ass sentral. Ël castel a l'é sede vscovil privilegià e sovens j'at important ëd la Diòcesi d'Àich a son signà a Bistagn. Da la metà dël Tërzent ël pais a subiss vàire cambi 'd proprietà: ël vësco a invest ël feod al marchèis ëd Monfrà Teodor, ch'a lo vend a la famija Guasch ëd Génoa; des agn pì tard a passa torna ai vësco che dël 1383 a lo invest torna ai marchèis. Dël 1435 a l'é conquistà da Medeo VIII ëd Savòja ma a l'é sùbit consegnà al marchèis dël Monfrà. Dël 1491 Bistagn a l'é anfeodà a Gioann ëd la Rol (Della Rovere an italiana), anvod dël papa Sisto IV. La famija nòbil savonèisa dij Dla Rol a tnirà an feod ël pais fin a l'Eutsent.

A l'inissi dël Setsent, an séguit a la guèra 'd sucession ëspagneula e al sucessiv Tratà d'Utrecht, Bistagn a passa al Ducà 'd Savòja 'd Vitòrio Medeo II e pòch pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e a l'é a cap d'ën Mandament ch'a comprendìa 'dcò Castlèt d'Er, Montabon, Póit, Rochëtta Palafèja e Siam.

 Aministrassion 
Ël sìndich a l'é Celeste Malerba (dal 26/05/2014, dagià sìndich ëd Siam dal 1995 al 2004).

 Sità gemelà 
Bistagn a l'é gemelà con:
 20px Flaviac, Fransa

 Anliure esterne 
 Sit istitussional

 Arferiment 


Categorìa:Comun dla provincia ëd Lissandria